**THERE IS NOTHING INSIDE**

Anđela Zanki mlada je umjetnica, čiji je umjetnički jezik već sada prepoznatljiv. I u njenim ranijim radovima, vidljiva je jasna redukcija boje i oblika čime stvara krhak, čist i artikuliran likovni izraz. Na samostalnoj izložbi u Galeriji Karas, po prvi puta njezine slike postaju prostorne, što se bitno razlikuje od njezinih ranijih radova. Poticaj za ovaj „prijelaz“ proizlazi iz stvaralačke stanke, koju je umjetnica spontano iskoristila za značajniji odmak od vlastitog stvaralaštva, uzimajući ulogu promatrača. Ranije su njezini radovi u svojoj monokromnoj pastelnoj prigušenosti imali meditativnu ulogu, kako za umjetnicu, tako i za gledatelja, a u tom smislu, njezine „prostorne slike“ od te ideje i dalje ne odstupaju.

Do sada, a i dalje, značajnu ulogu u njezinom radu čini plava boja. Miješanje točno određene nijanse – taj proces traženja i stvaranja, za umjetnicu ima jednako meditativnu ulogu. Ranije će reći: „U jednom trenutku plavetnilo je preuzelo bjelinu platna, istovremeno je djelovalo oslobađajuće, realno i uzvišeno. To je glas kojim na platnu verbaliziram svoje misli, stanja i emocije.“

Pomalo, odabirom egzaktne nijanse plave te sitnim geometrijskim intervencijama na svojim platnima, Anđela se počela približavati ideji „prostorne slike“ koju nam prezentira i u Galeriji Karas.

Prazan prostor Galerije, lišen značenja i smisla, tek kutija bijelih zidova, za umjetnicu predstavlja inspiraciju. Kako transformirati prostor, dati mu novi smisao, značenje, kako uspostaviti dijalog s njime? Dodatni poticaj dala su ova nesigurna vremena u kojima su nas snašle razne pošasti – od virusa, preko potresa, pa do poplave. Život je odjednom postao „teatar apsurda“ pa je i svojevrsna dužnost umjetnosti odgovoriti na taj društveni momentum. U Anđelinom slučaju, opet apsurdom. Pritom apsurd označava besmisao u kojem smo se svi našli, urušavanje svih planova i gradnju „novog svijeta“ na nesigurnim i posve drugačijim temeljima.

Objekti – konstrukcije koje umjetnica unosi u prostor, nisu punog volumena, to su tek obrisi geometrijskih likova, koji unatoč svojoj praznini, „parazitiraju“ u prostoru i onemogućuju kretanje. Njihove konture dodatno su naglašene svjetlom i bojom, stvarajući ambijent – nestvaran, apsurdan. Pojava svjetla, i njegovo nestajanje, simbolično evociraju buđenje i smiraj. Konstantne izmjene noći i dana, erosa i tanatosa – gdje je posve jasno da jedno bez drugoga ne postoji, a njihov krhak suživot postaje motor života.

Umjetnica, usmjerena na propitivanje prostornih odnosa i interakcija između objekata i subjekata, poziva gledatelja da, promatrajući ove „prazne objekte“, sagleda samoga sebe, svoju unutrašnjost i preispita njezinu supstancu, svoju povijest i predodžbe. Koliko je skrivenih emocija sreće, ali i straha i briga, sakrio u sebe i nosi taj teret svaki dan? Radovi tako postaju preslika nas samih, u neizvjesnoj situaciji stalne anksioznosti, oni su privid naše stvarnosti. Privid dubine sudara se s prazninom tih objekata, kao i simbolike njihovih oblika. Krugovi koji „lebde“ i s kojima se najprije susrećemo ulaskom u galeriju simbol su duha, predstavljaju cjelovitost i homogenost, savršenstvo bez početka i kraja. Također, simbol su neba (koje je također plavo), nebeskog i transcendentalnog. Oblik kruga povezuje ga s kotačem, simbolom vremena koje je beskrajno i vječno. Za Junga, krug je simbol cjelovitosti psihe, dakle, simbol jastva. U drugoj prostoriji nailazimo na „razlomljeni“ kvadrat – simbol zemlje, temelja, doma, sigurnosti, četiriju strana svijeta i četiri temeljna elementa. Njegova razlomljenost upućuje na nesigurnost s kojom smo suočeni, na praznine izvan i unutar nas, s kojima se borimo, ali i priliku za izgradnju „novog svijeta“ na boljim i zrelijim temeljima.

Kepler je rekao da trebamo znati geometriju kako bismo mogli shvatiti filozofiju jer: “Geometrija je postojala prije Stvaranja. Vječna je s umom Boga (…) Geometrija je ponudila Bogu model za Stvaranje (…) Geometrija, to je sam Bog.”

Nika Šimičić